กรมควบคุมโรค เฝ้าระวัง 3 โรคสำคัญหลังน้ำลดในพื้นที่ภาคใต้ที่ได้รับผลกระทบพายุปาบึก
นายแพทย์สุวรรณชัย วัฒนายิ่งเจริญชัย อธิบดีกรมควบคุมโรค กล่าวว่า ในช่วงนี้ประชาชนในพื้นที่ภาคใต้ได้กลับเข้าพักอาศัยในบ้านตนเอง หลังจากเหตุการณ์ลมพายุและฝนตกหนักเข้าสู่ภาวะปกติ น้ำที่ท่วมขังเริ่มลดลงอย่างต่อเนื่อง กรมควบคุมโรค เป็นห่วงสุขภาพประชาชนในพื้นที่ โดยเฉพาะ 3 โรคได้แก่ โรคอุจจาระร่วง โรคไข้ฉี่หนู และโรคจากยุงลาย โดยขอความร่วมมือประชาชนหลังน้ำลด ในขณะกลับเข้าบ้าน ขอให้สำรวจบริเวณโดยรอบตัวบ้านและในชุมชน ตามภาชนะหรือวัสดุต่างๆที่อาจมีน้ำขังและเป็นแหล่งเพาะพันธุ์ยุง พร้อมสั่งการหน่วยงานในสังกัดที่เกี่ยวข้อง เฝ้าระวังและติดตามสถานการณ์ของโรคอย่างใกล้ชิดและต่อเนื่อง โดยขอให้ยึดหลัก “3 เก็บ ป้องกัน 3 โรค” ได้แก่ 1.เก็บบ้านให้สะอาด โล่ง ไม่ให้มีมุมอับทึบ เป็นที่เกาะพักของยุง 2.เก็บขยะ เศษภาชนะรอบบ้าน โดยทำต่อเนื่องสัปดาห์ละครั้ง ไม่ให้เป็นแหล่งเพาะพันธุ์ยุง และ 3.เก็บน้ำ สำรวจภาชนะใส่น้ำ ต้องปิดฝาให้มิดชิด ป้องกันยุงลายไปวางไข่ เพื่อป้องกัน 3 โรค คือ โรคไข้เลือดออก โรคไข้ปวดข้อยุงลาย และโรคติดเชื้อไวรัสซิกา         นอกจากนี้ กรมควบคุมโรค ได้สั่งการให้กองควบคุมโรคและภัยสุขภาพในภาวะฉุกเฉิน สำนักงานป้องกันควบคุมโรคในพื้นที่ที่ได้รับผลกระทบ ได้แก่ สำนักงานป้องกันควบคุมโรค ที่ 5 จังหวัดราชบุรี สำนักงานป้องกันควบคุมโรค ที่ 11 จังหวัดนครศรีธรรมราช และสำนักงานป้องกันควบคุมโรค ที่ 12 จังหวัดสงขลา ดำเนินการเฝ้าระวังและติดตามสถานการณ์ของโรคอย่างใกล้ชิดและต่อเนื่อง